Suid Afrikaanse Nuus Thread - Page 191 - Stormfront
Page 191 of 226 « First < 91 141 177 178 179 180 181 182 183 184 185 186 187 188 189 190 191 192 193 194 195 196 197 198 199 200 201 202 203 204 205 > Last »
01-30-2008, 05:27 AM #1901
‘Bende pak casino’s’
PORT ELIZABETH. – Die 14 gewapende rowers wat Sondag in die vroeë oggendure op die Board*walk-casinokompleks toegeslaan het, is waarskynlik lede van ’n rowerbende wat twee casino’s in Johannesburg – Carnival City in September en Montecasino in Oktober – beroof het.
Só sê sr.supt. Steve Mabuela, ondersoekbeampte van die Gauteng-voorvalle. ’n Gesamentlike ondersoek tussen die Baaise polisie en dié van Johannesburg gaan moontlik volg ná die rooftog by die Baaise casino.
Mabuela meen die rowers sou juis nou na ander provinsies soos die Oos-Kaap beweeg, aangesien die casino-sekerheid hier “nie naasteby so streng is soos aan die Rand nie”.
In al drie gevalle lyk dit of twee vroue eers die casino binnegegaan het om die sekerheidsmaat*reëls te beloer. Dan het hulle die res van die rowers laat weet om in te kom.
Soos met die ander gevalle het die vroue ná die rooftog in die middel van die groep gewapendes uit die casino geloop terwyl die rowers op sekerheidsbeamptes geskiet het.
In al drie gevalle het van die rowers ook voor die ingange wag gehou terwyl vyf of ses ander met vuurwapens die gebou binnegegaan het om die kontanttoonbank oop te breek.
Selfs die getal rowers stem volgens Mabuela ooreen. “Daar was aanvanklik omtrent 20. Ná die rooftog by Carnival City het ons ’n paar gevang en ander ná Montecasino. Dit beteken dat daar sowat 14 lede in die bende oor is.”
Die Burger het vroeër berig een van die groep se wegkommotors, ’n BMW, is verlede Vrydag, slegs twee dae voor die voorval, in Johannesburg gebuit. Die identiteitskaart van ’n lid van die Johannesburgse blitspatrollie is in dié motor gevind.
Mabuela en die ondersoekbeampte vir die Baaise rooftog, insp. Kanna Swanepoel, was gistermiddag in verbinding om verdere ooreenkomste te bespreek.
“Daar is net te veel ooreenkomste. Ek is baie seker dit is my trawante wat nou in die Oos-Kaap is,” het Mabuela gesê.
Die vingerafdrukke van die Gauteng-rowers en dié van Sondagoggend moet nou volgens Mabuela vergelyk word. Swanepoel het gesê hulle wag steeds vir die uitslag van die vingerafdrukke wat geneem is in die casino, op die wegkommotors wat later in Somerstrand gevind is en ook op ’n vuurwapen wat ’n tuinwerker Maandag by die Laerskool Summerwood, wat reg oorkant die Boardwalk geleë is, gevind het.
Die groep rowers het in Desember ook probeer om ’n casino in Noordwes te beroof, maar die sekerheid was glo te streng.
Vrae oor die Boardwalk se sekerheid het vroeër dié week ontstaan toe dit aan die lig gekom het dat nie een van die wagte gewapen was nie.
Mnr. Mervyn Naidoo, bestuurder van die Boardwalk, het gister woedend hieroor gereageer.
“Ons sekerheid is gemeet teen die beste in die land. In die agt jaar wat ons oop is, was daar nog net dié een voorval. Die feit dat daar niemand in die rooftog beseer is nie, getuig hiervan.”
Intussen is die Hemmingways-casino in Oos-Londen ná die Baaise rooftog ook besig om sy sekerheidsmaatreëls op te skerp.
Volgens me. Ailsa van Wyk, woordvoerder van dié casino, het hulle elke moontlik stap gedoen om die casino te beveilig.
Sy wou nie enige inligting oor die sekerheidstelsel bekend maak nie, maar het wel gesê dat hulle – soos die Boardwalk – paniekknoppies het wat die casino met ’n sekerheidsmaatskappy asook die polisie verbind.
01-31-2008, 05:41 PM #1902
Selebi vandag in hof – met belastingbetaler se geld
JOHANNESBURG. – Suid-Afrika se nasionale polisiehoof verskyn vandag vir die eerste keer op strafregtelike klagte in die Randburgse landdroshof – en die belastingbetaler gaan die rekening betaal.
Komm. Jackie Selebi sal na verwagting vanoggend vlugtig in verband met aanklagte van korrupsie en regsverydeling verskyn. Sy regspan, wat bestaan uit private advokate, is op aanbeveling van die staatsprokureurs aangestel. Daar sal hopelik ná sy verskyning groter duidelikheid wees oor wat die aanklagte behels.
Regshulpbronne van die staat word soms beskikbaar gestel om staatsdiensamptenare te verdedig wat in hul amptelike hoedanigheid aangekla word.
Die DA en die VF+ het by die regering ’n verduideliking geëis oor hoekom die staat Selebi se regskoste gaan betaal.
Prof. Dawie de Villiers van die Universiteit van Johannesburg het gesê hoewel dit vreemd kan klink, dit nie ongewoon vir die staat sou wees om vir Selebi se verdediging te betaal nie – net soos die destydse regskoste van oudgenl. Magnus Malan en dr. Wouter Basson gedra is.
Volgens hom is daar ’n “relevantheidskoppeling” tussen die pos wat die vermeende oortreder beklee en dít waarvan hy aangekla word. “Dit is nie te sê dat hy dit later nie dalk moet terugbetaal nie.”
Adv. Fanus Coetzee van Selebi se regspan het gesê die staatsprokureurs is die opdraggewende prokureurs, maar private advokate is aangestel en dat daar niks ongewoons aan die besluit is nie.
Mnr. Zolile Nqayi van die departement van justisie het gesê hoewel die staatsprokureurs die regshulp goedgekeur het, hulle Selebi nie gaan verteenwoordig in sy geding teen die nasionale vervolgingsgesag (NVG) nie. “Dus is daar geen konflik van belange tussen die staatsinstellings nie,” het hy gesê. Die staatsprokureurs het Selebi aangeraai om ’n private regsverteenwoordiger in sy saak teen die NVG en die minister van justisie te kry.
01-31-2008, 05:55 PM #1903
Lyke lê in stapels op die grond
Die Germiston-lykhuis is só oorvol met onopgeëiste lyke dat dit op die grond op hope gestapel lê.
Die onhoudbare stank van ontbindende lyke hang in die lug en die laaste keer dat die besmette klere van lyke wat hier gehou word, verbrand is, was in April verlede jaar.
Volgens die registerboek waarin lyke in- en uitgeteken word, is daar minstens twee lyke wat al langer as ’n jaar en nege maande in dié lykhuis lê.
By Beeld se besoek Dinsdag aan die lykhuis was daar minstens 19 lyke wat nie elk op ’n eie trollie of in ’n koelkasholte gestoor was nie.
Sommige lyke het sommer twee-twee op dieselfde trollie gelê, terwyl tot drie lyke op dieselfde pan op die grond gestapel is.
Beeld is ook in besit van ’n foto waar ’n lyk op die grond, en nie eens in ’n koelkas nie, lê.
Na verneem word, is daar meer as 220 lyke van armlastiges wat al in 2006 en 2007 na dié lykhuis gebring is, maar nooit opgeëis of as armlastiges begrawe is nie.
Volgens ’n ervare lykhuisbestuurder sal ’n lyk gewoonlik nie langer as twee of drie maande in ’n lykhuis gehou word nie.
In die geval waar ’n lyk nie uitgeken is nie, sal die polisie vingerafdrukke neem en foto’s van die dooie en sy beserings neem, waarna hulle vrywaring sal gee vir ’n armlastige begrafnis.
Sodra die lyk begrawe is, moet die klere ook verbrand word, anders hou dit ’n gesondheidsgevaar in.
Die lykhuis kan na berekening net sowat 217 lyke akkommodeer.
Behalwe vir 2006 en 2007 se onopgeëiste lyke, is meer as 200 lyke reeds in 2008 na dié lykhuis gebring.
Dit is nie duidelik hoeveel hiervan al begrawe is nie.
Dr. Leon Wagner, bekende forensiese patoloog, sê selfs al kom ’n lyk nie in met aansteeklike siektes nie, is ’n dit selfs ná twee maande al klaar ’n ideale teelaarde vir aansteeklike swamme en mikro-organismes.
“Dit is ’n klakkelose miskenning van die gesondheidsgevare wat dit inhou vir die mense wat daar werk,” meen Wagner.
Dit is ook sosiaal onaanvaarbaar om mense te laat werk waar dit so stink, meen Wagner.
Om nie te praat van die familielede wat ’n lyk moet gaan uitken onder dié omstandighede nie.
Me. Zanele Mngadi, woordvoerder van Gauteng se departement van gesondheid, sê die polisie is eintlik te blameer.
“Ons is bewus van die probleem, maar die polisie moet ons laat weet as hulle nie die (oorledene se) familie kan opspoor nie, anders kan ons hulle nie betyds begrawe nie,” was Mngadi se verweer.
Volgens haar het die departement die kwessie reeds getakel en gaan hulle Dinsdag begin om van die ouer lyke te begrawe.
Sy ontken dat daar lyke is wat al langer as ’n jaar en nege maande in die lykhuis lê, maar kon nie verduidelik waarom die register dit dan so aandui nie.
Supt. Eugene Opperman, polisiewoordvoerder, sê die polisie is nie bewus van die beweerde kommunikasiegaping nie.
Hy kon teen druktyd nog nie meer besonderhede oor die situasie verskaf nie.
02-04-2008, 01:49 AM #1904
‘Geldhond’ stuur 4 mans tronk toe
Vier mans is agter tralies nadat ’n hond met ’n neus vir geld R2,8 miljoen se gesteelde kontant uitgesnuffel het.
Volgens die polisie is die skaaphond Sparky die enigste snuffelhond in die land wat opgelei is om die reuk van geld te volg. Die geld het eergister verdwyn nadat die bestuurder van ’n geldwa van FBV Cash Management Services dit na bewering aan twee makkers oorhandig het.
Die drywer en nog ’n verdagte is kort daarna in Soweto gearresteer, het supt. Eugene Opperman van die polisie gesê, maar die geld was skoonveld.
Gister het die polisie Sparky saamgeneem na die huise van twee ander verdagtes in Soweto en daar het hy die geld in ’n kamer uitgesnuffel, het hy gesê
02-04-2008, 02:03 AM #1905
WB-hoës in Bfn aangeval?
BELANGHEBBENDES van die Wêreldbeker-sokkertoernooi in 2010 is glo Donderdagaand laat by die Franklin-natuurreservaat op Naval Hill in Bloemfontein aangeval. Dié aanval kom ure ná ’n 2010-imbizo in die stad waartydens ’n bemarkingsvideo met insetsels van Naval Hill aan belanghebbendes van die Wêreldbeker-toernooi gewys is.
Volksblad het betroubaar verneem dat mnr. George Mohlakoana, uitvoerende hoof van die Mangaungse 2010-projek, ná dié imbizo op Naval Hill aangeval is. Mohlakoana het gister oor dié bewerings gesê: “Ek is nooit op Naval Hill aangeval nie. Ek het ook ’n gerug gehoor dat iemand wel hier aangeval is, maar ek weet nie wie dit is nie.” Volksblad het ná dié telefoongesprek met Mohlakoana bevestiging gekry van supt. Annelie Wrensch, polisiewoordvoerder, dat vier mense wat by die 2010-Wêreldbeker-sokkertoernooi betrokke is wel Donderdag om 23:00 op Naval Hill aangeval is.
Wrensch sê: “Die polisie het bevestig dat twee mans en twee vroue Donderdag om 23:00 op Naval Hill op hul motor se enjinkap gesit en na die sterre gekyk het. “Vyf mans het uit die bosse gekom en hulle van ’n selfoon en skootrekenaar beroof. Die rowers het een van die mans met ’n klip van agter af geslaan. “Hulle het gevlug en niemand is nog in hegtenis geneem nie.
’n Klag van roof is by die polisie ingedien,” sê Wrensch. Op die vraag of die vier slagoffers by die 2010-imbizo betrokke was, het Wrensch gesê: “Ek vermoed hulle is Wêreldbeker-afgevaardigdes wat ná die imbizo op Naval Hill was, omdat die man wie se skootrekenaar gesteel is aan ’n polisielid gesê het daar is inligting oor die 2010-Wêreldbeker-sokkertoernooi op sy rekenaar. “Toe die polisieman hom gevra het of die rekenaar baie belangrike Wêreldbeker-inligting bevat, het die man geantwoord:
‘Daar is gelukkig net ’n lysie met take vir die Wêreldbeker-reëlings op die hardeskyf.’ ” Wrensch sê: “Só ’n voorval waarby ’n hoëprofiel-persoon betrokke is, kan duidelik potensiële besoekers aan Bloemfontein afskrik.” Nadat Mohlakoana dié gerugte aan Volksblad ontken het, het mev. Amanda Appelgryn, woordvoerder van die Bloemfontein-Medi-Clinic, bevestig dat sy gister met Mohlakoana oor die telefoon gepraat het. Sy sê: “Volgens die hospitaal se rekords is mnr. George Mohlakoana Donderdagaand by Medi-Clinic se nooddienste behandel. “Mohlakoana het gister vir my gesê dat hy Donderdagaand ’n sagteweefsel-rugbesering opgedoen het.
Hy is dieselfde aand hiervoor by ons behandel. “Hy het ’n pyninspuiting gekry en is weer dieselfde aand ontslaan. Hy het dít aan my bevestig,” sê Appelgryn. Mohlakoana se selfoon was gister ná sy eerste gesprek met Volksblad afgeskakel en hy kon nie weer bereik word nie.
02-05-2008, 01:51 AM #1906
Dubbele krag-slag wag: Diewe buit donker uit
KAAPSTAD. – Benewens Eskom se beplande beurtkragsessies moet Kapenaars gewoond raak aan kragonderbrekings weens gedurige instandhoudingswerk aan die stad se reeds “baie ou” elektrisiteit-infrastruktuur.
Intussen kla winkeleienaars in veral Mitchells Plain oor misdadigers wat hulle rot en kaal besteel as die krag af is.
Mnr. Charles Kadalie, Kaapstad se bestuurder van openbare beligting, het gister gesê Eskom is verantwoordelik vir Vrydag se reuse-kragonderbreking wat die grootste gedeelte van die metropool in donkerte gedompel het.
“Daar was Donderdag ’n brand onder een van die transmissielyne en net een lyn het krag na die stad gevoer. Toe dié lyn Vrydag ineenstort, was daar geen ondersteuning nie.”
“Ons is tans besig om die stad se baie ou elektrisiteit-infrastruktuur op te knap, maar daar is ook erge begrotingsbeperkinge.
“Die onnatuurlike ontwrigting, soos beurtkrag, is nie goed vir die infrastruktuur nie. Só moes ons Saterdag ná Vrydag se onderbreking herstelwerk aan verskeie toevoerlyne doen.”
Eskom het vroeër gesê die tegniese fout by die Muldersvlei-Acacia-substasie wat tot Vrydag se kragonderbreking gelei het, is intussen herstel.
Mnr. Dawie Botha, uitvoerende direkteur van die Suid-Afrikaanse Instituut vir Siviele Ingenieurs, het gesê Vrydagaand se kragonderbreking kan toegeskryf word aan “ ’n kombinasie van swak onderhoud aan die infrastruktuur en toerusting daarin wat die einde van hul leeftyd bereik het”.
“Wêreldwyd is dit ’n verskynsel dat instansies heel eerste hul instandhoudingsbegrotings sny as hulle koste moet bespaar. Dit kos op lang termyn duurder as jy nie jou bates gereeld onderhou nie.”
Intussen het Vrydagaand se kragonderbreking ook die Chevron-raffinadery hier tot stilstand gedwing.
02-06-2008, 04:00 AM #1907
Chirurgie in Gauteng glo na aan stilstand
’N Drastiese tekort aan kliniese tegnoloë kan ver*oorsaak dat chirurgie in Gautengse staatshospitale tot stilstand kom.
Só het mnr. Jack Bloom van die DA in die provinsie vandeesweek gewaarsku.
Dié mense bied noodsaaklike ondersteuningsdienste tydens operasies, soos die bestuur van hartlongmasjiene, maar word glo só min betaal dat hulle na ander provinsies of die private sektor uitwyk.
Volgens Bloom was daar in Junie verlede jaar nog 55 kliniese tegnoloë in Gautengse staatshospitale.
Nou is daar glo net 37 oor.
Me. Zanele Mngadi, woordvoerder van die Gautengse departement van gesondheid, se syfers het egter verskil.
Sy het gister gesê daar is 64 kliniese tegnoloë en 67 poste wat nie gevul is nie.
Dit kom egter steeds daarop neer dat die provinsie nie eens die helfte van die aantal tegnoloë in diens het wat hy nodig het nie.
Mngadi het gesê die tekort is ’n internasionale probleem en nie uniek aan Gauteng nie.
Die tegnoloë beweer egter dat provinsies soos die Wes-Kaap reeds in 2003 hul salarisse opwaarts aangepas het, nadat ’n ondersoek getoon het die tegnoloë verdien te min.
Volgens Bloom verdien Gautengse kliniese tegnoloë ná vier jaar se studie R87 000 per jaar. In die Wes-Kaap is dit nou glo R135 000.
Die Chris Hani Baragwanath-hospitaal word na bewering tans die swaarste getref deur die tekort met net een pleks van sewe tegnoloë in hul harteenheid.
As dié persoon siek word, kan daar glo nie operasies gedoen word nie.
Die tegnoloë beweer hul vertoë aan die departement val op dowe ore.
Die Suid-Afrikaanse Vereniging vir Kliniese Tegnologie het reeds in Julie verlede jaar ’n brief aan dr. Manto Tshabalala-Msimang, minister van gesondheid, oor hul salarisse geskryf.
Hulle het onder meer gevrees dat die tekort aan senior tegnoloë in opleidingsinstellings boonop die gehalte van opleiding nadelig kan beïnvloed.
’n Vrystaatse professor het reeds in 2006 gewaarsku die “trae reaksie” en “gebrek aan hoëvlak insig” van die owerhede oor die onderbetaalde kliniese tegnoloë is besig om in ’n “tydbom” vir pasiëntesorg te ontaard.
Verskeie ander dokters het toe ook vertoë vanuit staatshospitale in Johannesburg en Pretoria aan die gesondheidsdepartement gerig.
Volgens Mngadi is daar net een opleidingsinstansie wat jaarliks sowat 20 kliniese tegnoloë in Gauteng oplei. Die departement is volgens haar besig om hul salarisse te verbeter as ’n tussentydse maatreël terwyl hulle wag vir die nasionale departement om in te gryp en gesondheidswerkers se salarisse te verhoog.
Die nasionale departement het reeds begin om verpleegsters se salarisse aan te pas, maar kliniese tegnoloë kom glo eers ná Junie volgende jaar aan die beurt.
02-06-2008, 04:07 AM #1908
Geweld by skole ‘word nie opgelos’
KAAPSTAD. – ’n Omvattende benadering is dringend nodig om die chaos en geweld wat Suid-Afrikaanse skole “in ’n moeras laat wegsink”, hok te slaan.
Só het prof. Peter Kallaway, ’n onderwyskenner aan die Universiteit van Wes-Kaapland, gister gesê ná ’n bevinding deur die Suid-Afrikaanse Instituut vir Rasseverhoudinge (SAIRR) dat Suid-Afrikaanse skole die gevaarlikste ter wêreld is.
Die onderwysdepartement verwerp egter die SAIRR se bevindinge en meen tot 80% van skole funksioneer normaal en leerders voel veilig.
Kallaway het gesê die onderwysowerhede los nie dié baie ernstige probleem op nie.
Veiligheid by skole word “in die hande van beheerliggame gelaat en dié in veral townships het nie geld vir sekerheid nie”.
Die Wes-Kaapse onderwysdepartement (WKOD) sê volgens Kallaway die probleem word gepak, “maar geld aan skole vir veiligheidsdoeleindes is net ’n korttermynoplossing ... Ek is baie bekommerd oor ons township-skole, want hulle is besig om te sink.”
Mnr. Thomas Blaser, onderwysnavorser by die SAIRR, het gesê Suid-Afrika kort ’n nasionale veiligheidsplan vir skole.
“Die regering moet onmiddellik ingryp om ’n groeiende patroon van geweld en wanorde stop te sit,” het hy gesê.
Die SAIRR se bevindings kom ná onlangse mediaberigte oor skietery, messtekery, verkragtings en rooftogte by skole, sowel as die Progress in International Reading Literacy Study van verlede jaar. Dié studie dui aan dat 23% van Suid-Afrikaanse leerders onveilig in die land se skole voel.
Die SAIRR het ook na sekerheid by 1 476 skole in die Wes-Kaap gekyk. Hiervan het 548 in 2006 onder vandalisme deurgeloop, terwyl 294 geen diefwering, 556 geen sekerheidshekke en 426 geen alarmstelsel het nie.
Mnr. Duncan Hindle, direkteur-generaal van onderwys, “verwerp die SAIRR se bevindings in die geheel”.
“Die SAIRR is onrussaaiers. Ons is bewus van skietvoorvalle in Amerikaanse skole en in ander lande. Ons sal graag wil sien hoe die SAIRR sy bevinding gemaak het, maar gee toe veiligheid by skole is ’n uitdaging.”
Volgens Hindle is daar programme om veiligheid by skole te verseker.
Hindle en mnr. Jonavon Rustin, provinsiale sekretaris van die onderwysersvakbond Sadou, stem saam dat alle belanghebbendes aan ’n oplossing moet werk.
’n Bron wat namens die WKOD onder meer veiligheidstoestande by veral township-skole ondersoek het, het dit as skokkend bestempel. “By een skool in Langa het twee leerders tydens ons besoek mekaar met messe gesteek, terwyl ander ’n grasperk aan die brand gesteek het.”
Volgens die bron beïnvloed bendes dissipline by skole.
Mnr. Michael Goetham, adjunkhoof van die Hoërskool Bishop Lavis, het gesê geweld en konflik is aan die toeneem by sy skool.
Dié skool spandeer R14 000 per maand aan sekerheid, “waarmee twee onderwysers aangestel kon word”. “Verlede jaar is twee leerders ernstig aangerand. Ons matriekslaagsyfer in 2006 was 80% en verlede jaar 60% omdat leerders meer besorg is oor hul veiligheid.”
Volgens hom betree bendes gereeld die skoolterrein en het die WKOD onlangs R100 000 geskenk vir ’n heining wat nou stadig afgebreek word. Kringtelevisie-kameras word ook geïnstalleer.
Mnr. Humphrey Boughwan, hoof van die Sekondêre Skool Cathkin in Heideveld, het gesê leerders word ná skool beroof.
“In die verlede het ons probleme gehad met bendelede wat op die skoolterrein gekom het. Dit is vanjaar stiller. Wanneer daar bendegevegte is, is afwesigheid hoog.”
Last edited by michellemans; 11-18-2008 at 02:58 AM.
02-08-2008, 06:18 AM #1909
Aborsies: Meer kan dit nou uitvoer
Kaapstad. – Wysigings, wat vroedvroue en verpleegkundiges die mag gee om aborsies uit te voer, is gister eenparig deur die Nasionale Raad van Provinsies (NRP) aanvaar.
Me. Joice Masilo, ANC-LP en voorsitter van die gekose komitee oor maatskaplike ontwikkeling, het gesê aborsies deur dié mense is nie in die verlede toegelaat nie.
Wetgewing wat aan Suid-Afrikaanse vroue die reg op aborsies gee, het al tien jaar gelede in werking getree. Die Wysigingswet op die Keuse van Beëindiging van Swangerskap is nou deurgevoer om dit meer toeganklik te maak.
Masilo het gesê die wysigings bemagtig vroedvroue en verpleegkundiges om aborsies tot op 12 weke van swangerskap, sonder die toestemming van die LUR vir gesondheid, uit te voer.
Dit maak ook voorsiening vir kraameenhede waar sulke aborsies 24 uur per dag uitgevoer kan word.
“In die verlede het sommige vroue in Suid-Afrika hulle tot agterplaas-aborsies gewend. Dit het in verskeie sterftes ontaard.”
Dié wysigings is deur al nege provinsies in die NRP aanvaar.
02-08-2008, 06:21 AM #1910
Polisie laat rowers lelik op hul neuse kyk
Twee inbrekers en vier vermeende huisrowers is gister in twee afsonderlike voorvalle aan die Wes-Rand vasgetrek.
Insp. Karen Jacobs, woordvoerder van die polisie in die Roodepoort-gebied, sê die polisie het dié mans lelik op hul neuse laat kyk.
In die eerste voorval het polisie op vier mans in Langeweg, Quellerina, toegeslaan, nog voordat hulle ’n huis kon betree.
’n Anonieme wenk het die polisie op die spoor van dié verdagtes gesit. Die mans is op grond van hul klerebeskrywing uitgeken.
Die polisie het hulle ingewag nadat hulle in die straat afgelaai is. Toe ’n polisieman sy vuurwapen op die mans rig, het een van hulle glo sy hand op sy vuurwapen gesit en dit bloot in ’n vullisblik gegooi.
Twee ongelisensieerde vuurwapens is by die vier mans van Soweto, almal tussen 25 en 35 jaar, gevind. Albei vuurwapens se reeksnommers was afgevyl.
Die mans sal Maandag in die Roodepoort-landdroshof verskyn op klagte van die besit van ongelisensieerde vuurwapens en ammunisie.
In die ander voorval, omstreeks 10:15, het twee reserviste van Honeydew-polisiekantoor nóg twee mans vasgetrek terwyl hulle besig was om ’n huis in Tourmalinestraat, Sundowner, te plunder.
Die polisie het deur ’n gebreekte venster geklim, waarvan die diefwering reeds opgebuig was, sê Jacobs.
Toe hulle in die huis kom, het ’n 20-jarige man met ’n 12-boor haelgeweer hulle agter ’n geslote badkamerdeur ingewag. Die polisie het hom in die lies geskiet nadat hy glo hul waarskuwing om die vuurwapen neer te gooi, geïgnoreer en ’n skoot afgegaan het. Sy makker is elders in die huis gekry.
Page generated in 0.27329 seconds with 15 queries